શુક્રવારે બપોરે આખરે ભાજપની ઉમેદવારોની પ્રથમ યાદી જાહેર થઇ હતી. ત્યાર બાદ કોંગ્રેસ પણ એક્શનમાં આવી ગઇ છે. કોંગ્રેસ 16 નવેમ્બરના રોજ પ્રથમ તબક્કાની ચૂંટણી માટે ઉમેદવારોની યાદી જાહેર કરનાર હતી, પરંતુ એવું થયુ નહીં. હવે ભાજપના ઉમેદવારોની યાદી જાહેર થતાં સામે ટક્કરના ઉમેદવારો મુકવાની તજવીજમાં કોંગ્રેસ પરોવાઇ છે. શુક્રવારે સાંજે કોંગ્રેસ અધ્યક્ષ સોનિયા ગાંધીને નિવાસસ્થાને આ માટે બેઠક યોજાઇ હતી, જેમાં પૂર્વ પીએમ મનમોહન સિંહ, પ્રદેશ પ્રમુખ ભરતસિંહ સોલંકી, અહમેદ પટેલ, મોહનસિંહ રાઠવા, જીતુ પટવારી, રાજીવ સાટવ વગેરે જેવા નેતાઓ હાજર રહ્યા હતા. ઉમદેવારોની યાદીને અંતિમ ઓપ આપવા માટે આ બેઠક મળી હોવાનું કહેવાઇ રહ્યું છે. કોંગ્રેસ શનિવારના રોજ સત્તાવાર રીતે ઉમેદવારોની યાદી જાહેર કરે એવી શક્યતા છે.